ยอดขาย “ไอโฟน” ในจีนตกต่ำ สวนทาง “หัวเว่ย” กระแสแรงโตทะลุ 23%
ยอดขาย "ไอโฟน" ในจีนตกต่ำ สวนทาง "หัวเว่ย" กระแสแรงโตทะลุ 23%
12 ก.พ. 2562

ผู้สื่อข่าวรายงานว่า ข้อมูลจากบริษัทวิจัยอุตสาหกรรม IDC เปิดเผยเมื่อวันที่ 11 ก.พ.2562 ยอดขายโทรศัพท์มือถือไอโฟนของบริษัท แอปเปิ้ล อิงค์ ในประเทศจีน ลดลงถึง 20% เมื่อเทียบเป็นรายปีในไตรมาส 4 ของปี 2561 ในขณะที่ยอดขายสมาร์ทโฟนของหัวเว่ย แบรนด์คู่แข่งจากท้องถิ่นเติบโตถึง 23%
โดย รายงานดังกล่าวเป็นการให้ตัวเลขที่ชัดเจนเป็นครั้งแรก ถึงยอดขายของแอปเปิ้ลที่ลดลง หลังจากก่อนหน้านี้ทาง ทิม คุ๊ก ซีอีโอของแอปเปิ้ล ออกมายอมรับว่า ประเทศจีน คือปัจจัยสำคัญที่ทำให้ทางบริษัทต้องปรับลดประมาณการยอดขายรายไตรมาส
ทั้งนี้ ตัวเลขในรายงานเผลให้เห็นว่าการส่งมอบสมาร์ทโฟนของแอปเปิ้ลในไตรมาสสุดท้ายของปี 2018 ลดลง 19.9% ขณะที่ยอดขายของหัวเว่ย เติบโต 23.3% ซึ่งนั่นทำให้ส่วนแบ่งตลาดของแอปเปิ้ล ลดลงเหลือ 11.5% จากระดับ 12.9% ของหนึ่งปีก่อนหน้านี้
“นอกเหนือจากการอัพเกรดทั่วๆไปในปี 2018และเปลี่ยนแปลงภายนอกเล็กๆน้อยๆ ไม่มีนวัตกรรมสำคัญๆใดๆที่จะกระตุ้นให้พวกผู้ใช้เปลี่ยนโทรศัพท์มือถือ ในขณะที่ราคาก็สูงขึ้นอย่างมาก” รายงานระบุ “สิ่งแวดล้อมระดับมหภาคที่รุนแรงในจีนและการจู่โจมจากผลิตภัณฑ์นวัตกรรมของแบรนด์ภายในประเทศก็เป็นอีกปัจจัยที่ทำให้แอปเปิ้ลเสื่อมถอยลงเรื่อยๆ”
อนึ่งก่อนหน้านี้เมื่อช่วงต้นเดือน รายงานอีกชิ้นจาก Counterpoint ซึ่งมีสำนักงานในฮ่องกง ยืนยันว่า แอปเปิ้ลประสบปัญหายอดขายตกอย่างรุนแรงในอินเดียเช่นกัน หนึ่งในตลาดเกิดใหม่ยักษ์ใหญ่ที่แอปเปิ้ลกำลังตะเกียกตะกายดิ้นแรนอย่างหนัก โดย Counterpoint ระบุว่ายอดขายไอโฟน ช่วงไตรมาส 4 ปีของ 2018 ในอินเดีย ลดลงจากหนึ่งปีก่อนหน้านี้ถึง 25%